Texas Instruments

Texas Instruments Incorporated (შემოკლებით TI) — ნახევარგამტარების მწარმოებელი მრავალეროვნული ამერიკული კომპანია, რომლის სათავო ოფისი დალასში, ტეხასის შტატში მდებარეობს. გაყიდვების მოცულობით ის მსოფლიოს ნახევარგამტარების მწარმოებელ 10 უმსხვილეს კომპანიას შორის შედის. კომპანია ძირითადად ორიენტირებულია ანალოგური ჩიპებისა და ჩაშენებული პროცესორების შემუშავებაზე, რაზეც მისი შემოსავლის 80%-ზე მეტი მოდის. TI ასევე აწარმოებს სინათლის ციფრული დამუშავების (DLP) ტექნოლოგიას და საგანმანათლებლო ტექნოლოგიურ პროდუქტებს, მათ შორის კალკულატორებს, მიკროკონტროლერებს და მრავალბირთვიან პროცესორებს. Texas Instruments 1951 წელს Geophysical Service Incorporated-ის რეორგანიზაციის შემდეგ ჩამოყალიბდა. ეს კომპანია 1930 წელს დაარსდა და სეისმურ ინდუსტრიაში გამოსაყენებელ მოწყობილობებს, ისევე როგორც თავდაცვით ელექტრონიკას აწარმოებდა. TI-მ გამოუშვა მსოფლიოში პირველი კომერციული სილიციუმის ტრანზისტორი 1954 წელს. იმავე წელს დააპროექტა და გამოუშვა პირველი ტრანზისტორული რადიომიმღები. 1958 წელს, ჯეკ კილბიმ, TI-ის ცენტრალური კვლევითი ლაბორატორიებში მუშაობისას ინტეგრირებული მიკროსქემა გამოიგონა. TI-მ აგრეთვე გამოიგონა ხელის კალკულატორი 1967 წელს, ხოლო 1970 წელს წარმოადგინა პირველი ერთჩიპიანი მიკროკონტროლერი. 1987 წელს, TI-მ გამოიგონა სინათლის ციფრული დამუშავების მოწყობილობა (ცნობილი როგორც DLP ჩიპი), რომელიც საფუძვლად დაედო კომპანიის DLP ტექნოლოგიას და DLP Cinema-ს. TI-მ 1990 წელს გამოუშვა პოპულარული TI-81 კალკულატორი, რითაც გახდა მოწინავე კომპანია გრაფიკული კალკულატორების ინდუსტრიაში. საფონდო ბირჟაზე, Texas Instruments ხშირად განიხილება ნახევარგამტარებისა და ელექტრონიკის მთელი ინდუსტრიის ინდიკატორად, ვინაიდან კომპანია 100,000-ზე მეტ მომხმარებელს ემსახურება. რესურსები ინტერნეტში შეგიძლიათ იხილოთ მედიაფაილები თემაზე „Texas Instruments“ ვიკისაწყობში. ოფიციალური საიტი Texas Instruments — SEC.GOV Texas Instruments-ის ისტორია და ინოვაციები — ტეხასის შტატის ისტორიული ასოციაცია სქოლიო